***Настаўнік прапануе***

“Усім сэрцам прырастаю да зямлі, дзе некалі зрабіла крок свой першы...”

**ПАЗАКЛАСНАЕ МЕРАПРЫЕМСТВА (V – VII класы)**

**задачы: далучаць да духоўна-культурнай спадчыны беларускага народа, спрыяць фарміраванню грамадзянскасці і патрыятызму;** развіваць творчыя здольнасці; **выхоўваць пачуццё гонару за Беларусь**.

**Абсталяванне:** выявы беларускай прыроды; малюнкі вучняў; выстава кніг пра Беларусь (гісторыка-дакументальныя і мастацкія творы); запіс **песні “Вы шуміце, шуміце нада мною, бярозы...” (сл. Н. Гілевіча, муз. Э. Ханка); матэрыялы да віктарыны** “Ад прадзедаў спакон вякоў мне засталася спадчына”; буклеты для вучняў, прысвечаныя Беларусі.

**Эпіграф:** ...Куды б мяне дарогі ні вялі,

Я з кожным новым днём, як з кожным новым вершам,

Ўсім сэрцам прырастаю да зямлі,

Дзе некалі зрабіла крок свой першы.

З. Падліпская.

**Ход мерапрыемства**

*На дошцы змешчаны выявы беларускай прыроды, малюнкі вучняў. Аформлена выстава кніг пра Беларусь, гучыць лёгкая прыемная мелодыя.*

**Настаўнік.** Вітаю вас!Мерапрыемства прысвечана роднай краіне, Беларусі, народу. Эпіграфам да нашай сустрэчы абраны ўрывак з верша “Случчыне” беларускай паэтэсы Зоі Падліпскай.

*Адзін з вучняў зачытвае эпіграф, змешчаны на дошцы*

• ***Гутарка па пытаннях.***

1. Дзе паэтэса зрабіла свой першы крок?

2. Чаму лірычная гераіня прырастае сэрцам да зямлі?

**Настаўнік.** Кожнаму з нас дарагі той куточак, дзе ён нарадзіўся, узрос.Гэты куточак становіцца на ўсё жыццё сімвалам сям’і, краіны, Радзімы.

Якім годам аб’яўлены гэты год ў Беларусі? (*Адказы вучняў*.) Так, 2018 год – Год малой радзімы. Увогуле, 2018 – 2020 гады на аснове ўказа Прэзідэнта Рэспублікі Беларусь будуць праводзіцца пад знакам Года малой радзімы.

З якой мэтай прынята такое рашэнне? (*Адказы вучняў*.) Сапраўды, дзеля таго, каб мы зрабілі нашу малую радзіму прыгажэйшай, каб кожны з нас зрабіў свой унёсак у яе развіццё.

***• Выразнае чытанне верша “Случчыне” З. Падліпскай.***

Я нізка пакланюся той

зямлі,

Дзе першы крок свой некалі

ступіла.

Дзе слёзы барвінкамі прараслі

Праз вечны боль –

матуліну магілу.

Дзе сум і радасць у адным

вянку

Спляталіся ў дзівосны час

вясновы.

Шчыміць душа – сасмяглую

раку,

Як і раней, лічу жыцця

асновай.

Тут родныя трымаюць карані

І салаўі спяваюць гэтак дзіўна.

Мой лёс, прашу, мяне абарані,

Не дай чужою стацца

на радзіме.

Куды б мяне дарогі ні вялі,

Я з кожным новым днём, як з кожным

новым вершам,

Ўсім сэрцам прырастаю

да зямлі,

Дзе некалі зрабіла

крок свой першы.

**Настаўнік. Так, сапраўды, кожны з нас прырастае сэрцам да роднага горада, роднай вёскі. Звярніце ўвагу на тое, з якой любоўю, душэўнай цеплынёй Зоя Падліпская простыя вобразы дзяцінства ўплятае ў дзівосны верш. Паэтэса ў вершы перадала любоў да малой радзімы. Раскажыце і вы пра свой дарагі куточак, дзе вы жывяце, вучыцеся, дзе жывуць вашы родныя.**

***• Аповеды вучняў пра свой дом, сям’ю, свае вёскі, малую радзіму.***

**Настаўнік.** Вы нарадзіліся ў невялічкіх мястэчках нашай краіны Беларусі. І малая радзіма для кожнага з вас свая. А нас усіх аб’ядноўвае наша дарагая Беларусь. Пра Радзіму, родны край, малую радзіму можна гаварыць вечна і бясконца.

***• Выразнае чытанне верша*** ***“Я не ганю землі чужыя...” Г. Бураўкіна.***

**Настаўнік.** У гэтым вершы Генадзь Бураўкін паказвае, што вобраз Беларусі і вобраз малой радзімы сплятаюцца ў адзіны прыгожы вобраз роднага краю.

Пра што яшчэ мы можам гаварыць бясконца? (*Пра мову, маці*.) Так, вы правільна мяркуеце. Бясконца мы можам гаварыць родную зямлю, родную мову, пра маці. Беларуская зямля, дарагая мова, родная маці – гэта адзінства, якое ляжыць ў аснове нашага жыцця. Яшчэ ў Антычнасці сцвярджалі: радзіма – вечная, а зямлю ўспрымалі як маці-карміцельку. Гэтае адзінства лягло ў аснову народнай мудрасці, у аснову беларускага народнага фальклору.

**• *Віктарына “Ад прадзедаў спакон вякоў мне засталася спадчына”.***

*Вучні аб’ядноўваюцца ў дзве каманды. Выбіраюцца члены журы.*

**Заданне 1. “Працягні прыказку”**

*Камандам неабходна працягнуць прыказку. Насупраць кожнай прыказкі трэба дапісаць правільны адказ. Раздаюцца карткі з заданнямі, даецца час на абдумванне адказаў. За кожны правільны адказ даецца адзін бал.*

1. Усякая птушка... (*сваё гняздо бароніць*).
2. Дайду да свайго роду... (*хоць праз воду*).
3. Дарагая тая хатка, дзе... (*радзіла мяне матка*);
4. Дзе сасна ні стаіць, а свайму... (*бору шуміць*).
5. Родная зямелька, як... (*зморанаму пасцелька*).
6. З роднага боку і... (*варона мілая*).
7. Мой родны кут, як... (*ты мне мілы*).
8. Мілы той куток, дзе... (*абрэзалі пупок*).
9. Няма лепш за той куток, дзе... (*вязалі пупок*).
10. На чужыне… (*і камар загіне*).
11. **Далёкая старонка… (без ветру сушыць).**
12. У родным краю, ... (*як у раю*).

**Заданне 2.** **“Адгадай фразеалагізм”**

*Камандам неабходна растлумачыць фразеалагізм. Насупраць кожнага фразеалагізма трэба дапісаць правільны адказ. Раздаюцца карткі з заданнямі, даецца час на абдумванне адказаў. За кожны правільны адказ даецца адзін бал.*

З гадзіны на гадзіну – *у найбліжэйшы час, у найбліжэйшыя гадзіны*.

Галава (лоб) расколваецца (трашчыць) – *баліць галава*.

Ганяць сабак – *сноўдацца без справы*.

Кляваць носам – *драмаць седзячы / стоячы*.

Як пятае кола ў возе – *зусім не патрэбна*.

Першая ластаўка – *самы першы або самыя першыя*.

Ліха носіць – *бадзяецца дзе-небудзь*.

Ляжаць пад сукном – *заставацца без увагі, без разгляду, рэалізацыі*.

Як лялька – *вельмі прыгожы, прывабны*.

Ваўком падшыты – *вельмі сярдзіты, з затоенай злосцю*.

Прадаць і грошы палічыць – *спрытна, хітра ашукаць, падмануць каго-небудзь*.

Сіняя птушка – *сімвал шчасця; тое, што ўвасабляе для каго-небудзь найвышэйшае шчасце*.

Пудзіла агароднае – *смешна, непрыгожа ці безгустоўна апрануты чалавек*.

Рассыпацца драбней маку – *лісліва дагаджаць каму-небудзь, паддобрывацца да каго-небудзь.*

**Заданне 3. “Адгадай загадку”**

*Камандам па чарзе трэба разгадаць загадку. Калі адна каманда не адказвае на пытанне, то магчымасць адказаць даецца другой камандзе. За кожны правільны адказ даецца адзін бал.*

1. Стаіць паненачка ў чырвонай сукеначцы, хто ідзе – паклоніцца. (*Сунічка.*)

2. Было жоўтым, вырасла зялёным, сонца пацалавала, зноў жоўтым стала. (*Пшаніца*.)

3. Круглы хлявец поўны белых авечак. (*Гарбуз*.)

4. Бегла ліска каля лесу блізка: ні сцежкі, ні дарожкі, толькі залатыя рожкі. (*Маланка*.)

5. Па моры імчыцца, пад ветрам гуляе, да берага дойдзе – адразу знікае. (*Хваля*.)

6. У вадзе нараджаецца, а вады баіцца. (*Соль*.)

7. Насупіцца, нахмурыцца, у слёзы ўдарыцца – нічога не застанецца. (*Хмара*.)

8. Сам пусты, голас густы, дроб выбівае, людзей збірае. (*Барабан*.)

9. У краўца іголак сотня, але з ніткай – аніводнай. (*Вожык*.)

10. Сівенькая, маленькая, а ўвесь свет абшывае. (*Іголка*.)

11. У жываце лазня, у носе – рэшата, на галаве пупок, адна ручка, і тая на спіне. (*Чайнік*.)

12. Сядзіць Пахом на кані вярхом; сам непісьменны, а чытаць дапамагае. (*Акуляры*.)

*Падводзяцца вынікі віктарыны****. Вучні ўзнагароджваюцца буклетамі з фотаздымкамі, на якіх выявы беларускай прыроды, вершамі пра Беларусь, прыказкамі і прымаўкамі пра Радзіму, змяшчаецца інфармацыя пра Год малой радзімы.***

**Настаўнік.** Пра якую спадчыну ішла гаворка ў віктарыне? (*Адказы вучняў*.) Так, нашы продкі пакінулі нам веды, правілы, якія дайшлі да нас у прыказках, прымаўках, загадках, фразеалагізмах, песнях, казках, каб мы і зараз памяталі свае карані, сваё паходжанне, каб не забывалі сваю спадчыну.

***• Выразнае чытанне верша “Спадчына” Я. Купалы.***

**Настаўнік.** Што такое спадчына на думку Янкі Купалы? (*Адказы вучняў*.) **Спадчына – гэта наша зямля, рэкі, азёры, лясы, палеткі, лугі і палі. Любоў, павага да радзімы гучаць і ў песнях.**

**•*Праслухоўванне аўдыязапісу “Вы шуміце, шуміце нада мною, бярозы...”.***

• ***Выразнае чытанне верша “Адна зямля” Т. Трафімавай.***

Зямля бацькоў – цудоўная зямля!

Пашчасціла і мне тут нарадзіцца.

Да скону дзён і зблізку, і здаля

Табою, любы край, мне ганарыцца.

Адна зямля у нас з табой, адна!

Дае нам сілы чыстая крыніца,

Куды б мяне дарога ні вяла,

Табе жадаю нізка пакланіцца!

Мой край рамонкаў, сініх васількоў,

Тут плакаць і смяяцца можна ўволю,

Тут сустракаюць дарагіх сяброў

І песняй звонкаю, і хлебам-соллю.

Я рада зноў вярнуцца ў родны дом.

Сустрэнуць тут бярозы і таполі.

Пакуль гарыць рабіна пад акном,

Маленства казку не забыць ніколі!

**Настаўнік. Што для вас ёсць Радзіма? (*Адказы вучняў*.) Жадаю ўсім поспехаў, моцнага здароўя і шчасця на малой радзіме!**

***• Выразнае чытанне верша “Добры дзень, Радзіма!” М. Пазнякова.***

Выйду ранкам з хаты
I пакрочу ў гай,
Дзе з-за ціхіх шатаў
Ззяе небакрай.

Расхіну ў лагчыне
Туманоў кудзель
I адчую сініх
Незабудак хмель.

Чуйны, летуценны,
Між бяроз густых
Новы дзень сустрэну –
Звонкі, залаты.

З сонцам за плячыма
Павярну назад.
Добры дзень, радзіма!
Як табе я рад!

Зрошаны па грудзі,
Звонкі ўвесь ад рос,
Клікну светла: людзі,
Сонца вам прынёс!

**Алена Цывілька**,

настаўнік беларускай мовы і літаратуры

вышэйшай кваліфікацыйнай катэгорыі

Макранскага дзіцячага саду – сярэдняй школы.

*Аўтар ахвяруе ганарар на развіццё часопіса.*